स्टॉप डेम में सोलर पंप के जरिए 100 एकड़ की होगी सिंचाई
भास्कर
ब्रेकिंग
पानी की समस्या से जूझ रहे पेलमा गांव के किसानों को अब परेशानी सामने नहीं आएगी। दरअसल क्रेडा कोरगा नाले के स्टॉप डेम में 80 लाख रुपए की लागत से साढ़े 22 एचपी के तीन सोलर पंप लगाने जा रहा है, जिसके शुरू होने से 100 एकड़ के खेतों में सिंचाई के लिए पानी मिल सकेगा।
धरमजयगढ़ क्षेत्र के सुदूर वनांचल में बसे पेलमा समेत आसपास के गांवों में बोरपंप समेत सिंचाई के अन्य साधन नहीं होने के चलते किसानों को काफी समस्याओं का सामना करना पड़ता है। हालांकि बरसात के दिनों में तो जैसे-तैसे कर फसलों को पानी मिल जाता है, लेकिन रबी फसल के लिए पानी की कोई व्यवस्था नहीं हो पाती, जिससे किसान चाहकर भी खेती नहीं कर पाते। हालांकि पूर्व में वन विभाग द्वारा लोगों की परेशानी को देखते हुए कोरगा नाला के स्टॉप डेम में दो-दो टरबाइन लगाए गए थे, जिससे कुछ दिनाें तक किसानों को काफी फायदा मिल रहा था। खासकर पानी की उपलब्धता सुनिश्चित होने के बाद वे खरीफ फसलों के साथ -साथ रबी फसलों के लिए भी खेती करने लगे थे, जिससे उनकी आर्थिक स्थिति बेहतर होने लगी थी, लेकिन बाद में टरबाइन के खराब होने के बाद फिर से मानसून पर लोग निर्भर हो गए है। ग्रामीणों की इसी समस्याओं को लेकर इस बार क्रेडा विभाग ने उसी स्टॉप डेम में एक साथ तीन-तीन सोलर पंप लगाने की योजना बनाई है, ताकि लोगों को किसी भी मौसम में बिजली नहीं होने पर पंप से पानी मिलता रहे।
बताया जाता है कि शुरुआती चरणाें में सिर्फ पेलमा गांव के लिए ही इस योजना अस्तित्व में लाया जा रहा है। यहां मिलने वाले रिस्पांस के बाद ही क्षेत्र के दूसरे सिंचाई विहीन गांवों के लिए जरूरत के हिसाब से पंप लगाए जाएंगे।
पंप की शुरुआत होते ही पेलमा समेत आसपास के सौ एकड़ खेतों को सीधा पानी मिलने लगेगा। पानी की उपलब्धता के बाद खेतों की उर्वरक क्षमता तो बढ़ेगी, साथ ही किसानों की आर्थिक स्थिति में काफी सुधार देखने को मिलेगा।
सौ एकड़ खेतों को मिलेगा पानी
80 लाख रुपए की आएगी लागत
काेरगा नाला के स्टॉप डेम में स्थापित होने वाले तीनों सोलर पंप की क्षमता साढ़े 22 एचपी है। इस पूरे प्रोजेक्ट में 80 लाख रुपए की लागत आ रही है। इसके सफल होने के बाद विभाग के मुताबिक दूसरे ब्लाक में भी ऐसी योजना पर काम किया जाएगा।
पेलमा के कोरगा नाला स्टॉप डेम में साढ़े 22 एचपी की क्षमता के तीन सोलर पंप स्थापित किए जाएंगे। पंपों के चालू होने के बाद क्षेत्र के सौ एकड़ खेतों को बड़ी आसानी से पानी मिलेगा। भानुप्रताप, जिला कार्यक्रम अधिकारी क्रेडा
hin_Deva bho_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva